Oficiālais Vēstnesis L 171 , 17/06/1998 Lpp. 0033 - 0034



Padomes lēmums (1998. gada 5. jūnijs) par statistikas datiem, ko izmanto Eiropas Centrālās bankas kapitāla parakstīšanas atslēgas noteikšanai (98/382/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši 29. panta 2. punktu Līgumam pievienotajā Protokolā par Eiropas Centrālo banku sistēmas un Eiropas Centrālās bankas Statūtiem, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Eiropas Monetārā institūta atzinumu [3], ievērojot procedūru, kas paredzēta Līguma 106. panta 6. punktā un minētā protokola 42. pantā, (1) tā kā Eiropas Centrālā banka (ECB) tiks izveidota līdz ar tās Valdes iecelšanu; (2) tā kā ECB sākotnējais kapitāls, kas kļūst pieejams līdz ar tā izveidošanu, ir 5 miljardi ECU; (3) tā kā dalībvalstu centrālās bankas ir vienīgās ECB dalībnieces un kapitāla turētājas; (4) tā kā, dibinot ECB, jānosaka ECB kapitāla parakstīšanas atslēga; (5) tā kā tādas atslēgas noteikšanai vajadzīgos statistikas datus saskaņā ar Padomes pieņemtiem noteikumiem sniedz Komisija; (6) tā kā jādefinē izmantojamo datu veidi un avoti, kā arī metode, pēc kuras aprēķināt valstu centrālās bankas procentuālo daļu atslēgā; (7) tā kā ar Padomes Direktīvu 89/130/EEK, Euratom (1989. gada 13. februāris) par to, kā saskaņot nacionālā kopprodukta noteikšanu pēc tirgus cenām [4], ir ieviesta procedūra, saskaņā ar kuru dalībvalstis nosaka datus iekšzemes kopprodukta aprēķināšanai tirgus cenās; tā kā dalībvalstīm jāveic visi pasākumi, kas vajadzīgi, lai nodrošinātu tādu datu nosūtīšanu Komisijai, IR PIEŅĒMUSI ŠO LĒMUMU. 1. pants Ievērojot nākamajā pantā paredzētos noteikumus, Komisija nodrošina statistikas datus, ko izmantot ECB kapitāla parakstīšanas atslēgas noteikšanai. 2. pants Iedzīvotāju skaitu un iekšzemes kopproduktu tirgus cenās, turpmāk "IKPtc", nosaka saskaņā ar Eiropas integrēto tautsaimniecības kontu sistēmu (EITKS) tādā versijā, kādu izmanto Direktīvas 89/130/EEK, Euratom piemērošanai. IKPtc nozīmē IKPtc minētās direktīvas 2. panta definējumā. 3. pants Attiecībā uz iedzīvotāju skaitu izmanto 1996. gada datus. Atbilstīgi EITKS ieteikumiem izmanto vidējo iedzīvotāju skaitu konkrētā gadā. 4. pants Attiecībā uz IKPtc izmanto konkrētā gada datus laikposmā no 1991. gada līdz 1995. gadam. Datus par IKPtc katrā dalībvalstī izsaka valsts valūtā attiecīgā brīža cenās. 5. pants Datus par iedzīvotāju skaitu Komisija (Eurostat) vāc no dalībvalstīm. 6. pants Izmantojot datus par IKPtc par laikposmu no 1991. gada līdz 1995. gadam, ņem vērā Direktīvas 89/130/EEK, Euratom piemērošanu. 7. pants 1. Dalībvalsts iedzīvotāju skaita īpatsvars Kopienā ir procentos izteikts īpatsvars no visu dalībvalstu iedzīvotāju kopskaita. 2. Valstu valūtās izteiktos IKPtc datus par katru gadu un par katru dalībvalsti konvertē ekijos. Šim nolūkam izmanto maiņas kursu, kas konkrētā gadā ir vidējais visu darbadienu maiņas kurss. Dienas maiņas kurss ir Komisijas aprēķināts kurss, ko publicē Eiropas Kopienu Oficiālā Vēstneša C sērijā. 3. Dalībvalsts īpatsvars Kopienas IKPtc ir procentos izteikts konkrētās valsts īpatsvars no visu dalībvalstu IKPtc summas piecu gadu laikā. 8. pants Dalībvalsts centrālās bankas procentuālā daļa atslēgā ir vidējais aritmētiskais no attiecīgās dalībvalsts iedzīvotāju īpatsvara Kopienā un IKPtc īpatsvara Kopienā. 9. pants Visās aprēķinu stadijās izmanto pietiekami daudz ciparu, lai nodrošinātu precizitāti. Valstu centrālo banku īpatsvaru atslēgā izsaka līdz četriem decimālcipariem. 10. pants Šajā lēmumā minētos datus Komisija paziņo ECB pēc iespējas drīz pēc ECB izveidošanas. Luksemburgā, 1998. gada 5. jūnijā Padomes vārdā — priekšsēdētājs G. Brown [1] OV C 118, 17.4.1998., 13. lpp. [2] Atzinums sniegts 1998. gada 28. maijā (Oficiālajā Vēstnesī vēl nav publicēts). [3] Atzinums sniegts 1998. gada 6. aprīlī (Oficiālajā Vēstnesī vēl nav publicēts). [4] OV L 49, 21.2.1989., 26. lpp. --------------------------------------------------